Morten Bødskov (S), 2012-05-08:
Tak for det.
Må jeg ikke ud over selvfølgelig at rette en tak til regeringspartiernes ordførere og Liberal Alliance rette en særlig tak til de to ærede repræsentanter for henholdsvis Færdselssikkerhedskommissionen og Rådet for Sikker Trafik, som jo bestemt har været med til at bringe det rette perspektiv ind i debatten.
Det er jo rigtigt, som flere har understreget, at hvis vi skal endnu længere ned, og det skal vi, er det en fælles bred indsats, der skal til, og derfor synes jeg heller ikke, at der er nogen grund til, at der er nogen, der forsøger at tage patent på de initiativer, der er iværksat her i de senere år.
Sandheden er jo nemlig den, og det er måske mest af alt sagt til Dansk Folkepartis ordfører, hr. Kim Christiansen, at de her indsatser jo er sat i værk af meget brede flertal, nogle af dem i enstemmighed, og mange af dem har jo afsæt i det arbejde, som bl.a. har fundet sted i Færdselssikkerhedskommissionen. Så jeg synes ikke, at der er nogen grund til at forsøge at tage en debat om, hvem der har ansvaret for hvad.
Nu har jeg det sådan, at når vi ser på de ting, der rent faktisk er sat i værk, ser vi, at virkeligheden jo er den, at mange af de initiativer først lige er trådt i kraft.
Og derfor synes jeg måske i al respekt for det arbejde, der er lavet, at vi lige skal afvente og se, om det virker.
Og som jeg sagde, vil vi også afvente den nye handleplan fra Færdselssikkerhedskommissionen og på den baggrund se på, om der er behov for nye initiativer.
Det synes jeg er den rigtige måde at gøre det på.
Det betyder jo, som jeg sagde i min tale, imidlertid ikke, at der ikke er behov for at se på, hvad man mere kan gøre for at få det yderligere nedbragt.
Der er Rigspolitiet i gang, der er Rådet for Sikker Trafik i gang, sådan som vi har hørt, Færdselssikkerhedskommissionen er nu i gang, og der kan ske en række ting med hensyn til forebyggelse, og vi skal se på en hel række andre ting.
Det synes jeg er måden at gøre det her på.
Nu vil jeg jo i spøg sige, at jeg troede, at Dansk Folkeparti gerne ville kigge fremad, og det er jo projekter, der ligger fra den tidligere regering, men vi tager alle byrder på os, når vi får regeringsansvaret, og det her er så to af dem.
Fælles for begge gælder det faktum, at der her er tale om projekter, der er meget omfattende.
Det er meget komplekse systemer og projekter, og jeg har det bare sådan, at nu har jeg siddet herinde så længe og set så mange projekter af lignende omfattende karakter, at jeg tror, det er vigtigt, at vi rammer plet første gang.
Derfor vil jeg gerne sikre, at alle de spørgsmål, der også blev rejst under den tidligere regering, er afklarede, inden man begynder at bevæge sig ud på isen med de her projekter.
Derfor er det det, der er indstillingen.
Når det handler om stærekasserne, fremgår det jo direkte af regeringsgrundlaget, at vi rent faktisk agter at gøre noget ved det.
Mig bekendt står der ikke stærekasser i Justitsministeriets kælder.
Vi arbejder på det, fordi vi, som der også står i regeringsgrundlaget, synes, at det er et godt projekt.
Det tror jeg at alle er enige i.
Men også her er der jo en hel række spørgsmål, som skal afklares.
Det er også noget, vi har diskuteret, og vi diskuterede det seneste i Retsudvalget, da vi havde samråd om samme spørgsmål.
Så spørger Dansk Folkeparti så om penge til det her.
Virkeligheden er den, at der er sat rigtig mange nye initiativer i gang, og som sagt synes jeg, at det er rigtigst at se på, hvilken effekt de har.
Jeg tror på, at når man vedtager lovgivning i Folketinget, har den en effekt – man skal i hvert fald tro på, at den har en effekt – og derfor synes jeg, at det er rigtigst at sætte det i værk.
Men det kan jo være, og det er jeg helt sikker på, at Færdselssikkerhedskommissionen kommer med en ny rigtig god handleplan, og så kan vi jo se på, hvad der står i den, og så kan vi få en ny diskussion om emnet efterfølgende.
Jeg vil gerne understrege til sidst, at jeg tror, det er meget, meget vigtigt, at vi ud over at klappe hinanden på skulderne over den meget brede fælles indsats, vi har gjort her, som jo bl.a. har resulteret i, at vi har fået nedbragt antallet af døde og tilskadekomne i trafikken meget markant, fortsætter så at sige skulder ved skulder for at få de her tal ned.
Der kan gøres mange ting, ingen tvivl om den sag, men jeg synes, at afsættet skal være det rette sted, og det kunne være i Færdselssikkerhedskommissionens handleplan.
Regeringen har skrevet en hel del om det i regeringsgrundlaget, bl.a. spørgsmålet om automatisk trafikkontrol eller hastighedskontrol, og det arbejder vi som sagt på at virkeliggøre.